Wat word ons wys oor waardes?
Ons reeks oor waardes het Sondag (16 Aug) afgeskop. Op die eerste dag het ons gehoor dat ons altyd dieper moet kyk as die oppervlak. Ons doen dinge met redes, en dit is daardie redes waarna ons op soek is. Jesus het dit duidelik gemaak dat Hy nie teen enige wet is nie. Inteendeel, Hy beklemtoon dat ons almal moet nakom. Maar Hy roep ons op om te let op die WAAROM meer as die WAT.
Ons gaan wel in die reeks sekere waardes uitlig, maar dit is net om die gesprek te stimuleer (met ander woorde dit is nie die enigstes of selfs die belangrikstes nie). Ons nooi julle uit om deel te neem aan die gesprek deur ons te wys watter waardes vir julle belangrik is. Ons wil dit verder neem na afloop van die reeks en indien moontlik vir ons gemeente 'n paar waardes identifiseer wat vir ons rigtinggewers kan wees in ons uitleef van die Here se opdragte.
So, wat hoor julle? Wat wil jy as individu of julle as groep met ander deel? Wees vrymoedig en praat saam. Ons wag vir jou kommentaar.